Kõik ohvitserid kuni 60 a. mobiliseeriti. Nende hulka kuuluvad ka niisugused mehed nagu Paul Pinna (endine sõjaväeametnik lipniku aukraadis), Ants Lauter, Savi, Rebane jne. See osa, kus Pinna oli kogunes staadionile. Vana tuli ka rivis selle maa ära, kohver käes. Polnud asigi. Teised küsinud, mis tal kohvris on? - "Parukad!" nad ei saanud nähtavasti laevadele ja toodi ööseks kõik Estoniasse. Kõik saalid on neid täis. Pinna oli Estonia ukse ees öelnud, et ei  saagi sest kuradi Estoniast lahti. Mõtlesin, et viimaks pääsen - jälle toodi tagasi. Käisin seal neid vaatamas, istusid laudade taga, lesisid põrandal, seljakotid pea all jne. Nägin ka Lauterit. Alles paar päeva tagasi olime koos, ütlesin ta küsimise peale, et elan hästi. Ta imestas, et ometi keegi kes elab hästi. Nii peabki ja vastas minu küsimusele - kuis elate? "No mis ma muud saan nüüd enam öelda kui - ka hästi." Täna nägin teda samades hallides treeningpükstes ja mingisuguses mustas kaherealises uues  pintsakus. Surusime kätt ja küsisin naljatades: kas elate ikka hästi nagu minagi? Nägemiseni. Immer gut! Ütlesin kuidagi mõtlematult, harjunud kombe järgi. Ta tegi suured silmad, vaatas ümber, pahvatas siis naerma ja ütles: "Teile ka!" ning istus ühte lauda daamide juurde.  Ka Rebast nägin kalifeedes ja säärsaabastes. Pinnat ei õnnestunud mul näha.